Fjölmiðlanotkun landsmanna er gerbreytt og mjög ólík eftir aldurshópum, samkvæmt niðurstöðum könnunar á fjölmiðlalæsi sem fjölmiðlanefnd lét gera í febrúar og mars. Skúli Bragi Geirdal, verkefnastjóri fjölmiðlanefndar, segir að það sé töluverður munur á Íslandi og Noregi þegar kemur að miðlalæsi.
Í niðurstöðum könnunarinnar kemur fram að einn af hverjum átta eiga erfitt með að fylgjast með efni frétta, þar af um þrjátíu prósent í hópi 15 til 17 ára, en rúm níutíu prósent í þeim aldurshópi nota samfélagsmiðla til að nálgast fréttir. Hátt í tuttugu prósent í hópi 18 til 29 ára sögðust eiga í erfiðleikum með að fylgjast með efni frétta.
Sjónvarp þykir mikilvægasti fréttamiðillinn hjá 66 prósentum en 63 prósent segja ókeypis fréttamiðla á netinu mikilvægasta fréttamiðilinn. Þá telja tæp 60% útvarp þann mikilvægasta. Tæp tuttugu prósent telja samfélagsmiðla mikilvæga fréttaveitu og tvö prósent svarenda fylgjast ekki með fréttum. Þá sagðist nærri helmingur svarenda frekar eða mjög sammála því að þau væru vel upplýst þrátt fyrir að fylgjast ekki með fréttum.
Við erum að bera þetta saman við norska rannsókn sem er mjög sambærileg þessari.Þar erum við að sjá að það er töluverður munur á Íslandi og Noregi þegar kemur að miðlalæsi, og miðlalæsi er mikilvægt til að efla gagnrýna hugsun þannig að við getum skilið, og dregið skynsamlegar ályktanir af upplýsingunum sem við erum að fá á hverjum degi.
Og skilningurinn í Noregi virðist vera á öðrum stað en hér, við virðumst vera að sjá miklu fleiri falsfréttir en það gæti líka verið til dæmis af því að við erum með betra
..miðlalæsi, við tökum frekar eftir þeim.